**Christian Wakeford** (s. 9. marraskuuta 1984) on brittiläinen työväenpuolueen poliitikko, joka on toiminut Yhdistyneen kuningaskunnan alahuoneen jäsenenä vuodesta 2019 lähtien. Hän edusti aluksi konservatiivipuoluetta, mutta loikkasi työväenpuolueeseen tammikuussa 2022.

Ura
---

Wakeford opiskeli politiikkaa Lancasterin yliopistossa ja työskenteli eräässä telekommunikaatioyrityksessä nimikkeenään *indirect account manager*. Vuosina 2010–2014 hän opiskeli kemiaa Open Universityssä. Vuonna 2008 hän siirtyi vakuutusalalle.

### Paikallishallinnossa

Vuosina 2009–2017 Wakeford toimi Lancashiren Colnessa sijaitsevan toisen asteen koulun johtokunnan jäsenenä. Vuonna 2013 hänet valittiin Lancashiren kreivikunnanvaltuustoon. Vuonna 2015 hänet valittiin Pendlen hallintopiirin valtuustoon. Vuosina 2015–2016 hän toimi kansanedustaja Andrew Stephensonin avustajana.

### Kansanedustajana

Wakeford valittiin alahuoneeseen vuoden 2019 parlamenttivaaleissa Suur-Manchesterissa sijaitsevasta Bury Southin vaalipiiristä, jota oli aiemmin vuodesta 1997 lähtien edustanut työväenpuolueen Ivan Lewis. Wakeford sai 22 034 ääntä eli 43,8 prosenttia äänistä ja voitti vain 402 äänen eli 0,8 prosenttiyksikön erolla toiseksi tulleseen työväenpuolueen ehdokkaaseen Lucy Burkeen. Istuva edustaja Lewis oli ehdolla sitoutumattomana ehdokkaana ja tuli neljänneksi.

Kesällä 2020 kävi ilmi, että tultuaan valituksi parlamenttiin Wakeford ei ollut eronnut Lancashiren kreivikunnanvaltuustosta, vaikka oli ilmoittanut tekeävänsä niin helmikuussa 2020. Joulukuun 2019 parlamenttivaalien ja heinäkuun 2020 välillä kreivikunnanvaltuustolla oli ollut kaksi kokousta, joista Wakeford oli osallistunut vain yhteen; samana aikana kreivikunnan opetustarkastuslautakunnalla, jonka puheenjohtaja Wakeford oli, oli ollut kolme kokousta, joista Wakeford oli osallistunut vain yhteen. Hän oli samaan aikaan ollut edelleen Pendlen hallintopiirin valtuuston jäsen. Hän oli nostanut tehtävistään paikallishallinnossa palkkiota ainakin 18 000 puntaa vuodessa kansanedustajan palkan, 81 932 punnan, lisäksi. Kesäkuussa 2020 hän ilmoitti eroavansa Lancashiren opetustarkastuslautakunnan puheenjohtajuudesta.

19. tammikuuta 2022 Wakeford ilmoitti lähettäneensä konservatiivipuolueelle epäluottamuskirjeen liittyen pääministeri Boris Johnsonin toimintaan virka-asunto Downing Street 10:n puutarhassa koronaviruspandemian aikan järjestettyihin juhliin liittyen. Samalla hän siirtyi työväenpuolueeseen; samana päivänä pidetyn pääministerin kyselytunnin aikana hän istui työväenpuolueen puheenjohtajan ja opposition johtajan Keir Starmern takana, joka toivotti hänet tervetulleeksi puolueeseen. Wakeford on ensimmäinen konservatiivipuolueesta työväenpuolueeseen loikannut kansanedustaja sitten vuoden 2007, jolloin Quentin Davies teki samoin. Wakeford oli ollut yhteydessä työväenpuolueeseen mahdollisesta loikkauksesta jo kuukausia aiemmin. Hän mainitsi syiksi loikkaukselleen muun muassa Dominic Cummings -kohun, Universal Credit -sosiaalietuuden väliaikaisen korotuksen lakkauttamisen, elinkustannuskriisin ja Downing Streetin juhlat.

Loikkaus herätti joissakin työväenpuolueen piireissä vastustusta käytyä ilmi, että Wakeford oli aiemmin kutsunut puoluetta termillä "*bunch of cunts*". Työväenpuoluetta lähellä olevan Momentum-järjestön mukaan Wakefordin "ei pitäisi olla lähelläkään työväenpuoluetta." Useat konservatiivit sekä äänestäjät Bury Southin vaalipiirissä vaativat täytevaalin järjestämistä.

Lähteet
-------

1. 1 2  Neil Hodgson: Bury South MP defects to Labour, saying PM is ‘incapable of offering leadership’ *The Business Desk*.  19. tammikuuta 2022. Viitattu 20. tammikuuta 2022. (englanniksi)
2. ↑  Ida Axling: Christian Wakeford MP wants high street brokers to thrive *Insurance Age*.  27. maaliskuuta 2020. Viitattu 20. tammikuuta 2022. (englanniksi)
3. ↑  Kieran Isgin: Who is Christian Wakeford? Bury South MP who defected from Conservative to Labour *Manchester Evening News*.  19. tammikuuta 2022. Viitattu 20. tammikuuta 2022. (englanniksi)
4. ↑  Bury South *BBC News: Election 2019*. Viitattu 20. tammikuuta 2022. (englanniksi)
5. ↑  MPs’ pay & pensions Independent Parliamentary Standards Authority. Viitattu 20. tammikuuta 2022. (englanniksi)
6. ↑  Paul Faulkner: Row over Bury South MP’s failure to resign as Pendle Hill councillor *Bury Times*.  10. kesäkuuta 2020. Viitattu 20. tammikuuta 2022. (englanniksi)
7. ↑  Sophie Halle-Richards: Greater Manchester MP becomes latest Tory to submit vote of no confidence in Boris Johnson over partygate scandal *Manchester Evening News*.  19. tammikuuta 2022. Viitattu 20. tammikuuta 2022. (englanniksi)
8. ↑  Ted Stirzaker: EXCLUSIVE: Bury South MP Christian Wakeford resigns from Conservative to join Labour *Bury Times*.  19. tammikuuta 2022. Viitattu 20. tammikuuta 2022. (englanniksi)
9. ↑  Ashley Cowburn: Christian Wakeford: Tory MP defects to Labour moments before PMQs *The Independent*.  19. tammikuuta 2022. Viitattu 20. tammikuuta 2022. (englanniksi)
10. ↑  Christian Wakeford: Defecting was most difficult decision I've ever made *BBC News*.  19. tammikuuta 2022. Viitattu 20. tammikuuta 2022. (englanniksi)
11. ↑  Tell Us What You Think of Labour, Christian *Guido Fawkes*.  19. tammikuuta 2022. Viitattu 20. tammikuuta 2022. (englanniksi)
12. ↑  Tory MP Christian Wakeford defects to Labour *BBC News*.  19. tammikuuta 2022. Viitattu 20. tammikuuta 2022. (englanniksi)
13. ↑  Paul Byrne: Bury South voters react to Christian Wakeford's defection: 'We should have a by-election' *The Mirror*.  19. tammikuuta 2022. Viitattu 20. tammikuuta 2022. (englanniksi)
14. ↑  Christian Wakeford: Bury residents react to Tory MP's defection to Labour *BBC News*.  19. tammikuuta 2022. Viitattu 20. tammikuuta 2022. (englanniksi)


|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* UK Parliament

 |

 |